Gauteng maak plan om agterstand met rybewyse op te losArgieffoto. Lisensiekantore in Gauteng sal vanaf eerskomende Maandag 70% van hul besprekings en kapasiteit aan die hernuwing van bestuurslisensies toeken in ’n poging om die huidige agterstand uit die weg te ruim. Bewerings van korrupsie, omkopery en sameswering binne die provinsie se lisensiekantore sal ook vanaf Desember ondersoek word. Só het Jacob Mamabolo, die Gautengse LUR vir openbare vervoer en padinfrastruktuur, Woensdag gesê ná ’n vergadering met die Padverkeersbestuurskorporasie (RTMC), die Driving Licensing Card Account (DCLA), die staatsentiteit wat bestuurslisensies druk, en lede van die burgemeesterskomitees van alle munisipaliteite en distrikte. Gautengse lisensiekantore gaan nou aangesê word om hul beskikbare personeel en toerusting vir die hernuwing van bestuurslisensies in te span. Bestuurders wat hierdie opdrag ondermyn, word deur moontlike skorsing in die gesig gestaar. ’n Provinsiale bestuursentrum sal ook opgestel word om lisensiekantore se aktiwiteite daagliks te monitor sowel as om te verseker dat die besluite wat tydens die vergadering geneem is, geïmplementeer word. Daar sal ook ’n toegewyde span wees om die toerusting en masjiene wat gebruik word om bestuurslisensies te hernu gereeld in stand te hou. Die departement van openbare vervoer en padinfrastruktuur sal vanaf Desember ook forensiese ondersoeke begin na bewerings van korrupsie, omkopery en sameswering wat glo in lisensiekantore reg oor die provinsie plaasvind. “Hoewel die huidige Covid-19-pandemie ’n groot impak op die agterstand in die hernuwing van bestuurslisensies gehad het, het dit ook aan die lig gebring dat lisensiekantore oor die jare nie optimaal gefunksioneer het nie. Lisensiekantore se kapasiteit is nie uitgebrei om by die vraag en die druk wat die groeiende bevolking meebring aan te pas nie. “Ons is egter vol vertroue dat ons met die besluite wat [gedurende die vergadering] geneem is, die agterstande sal kan takel.”